
Rumantsch dal Grischun 


II rumantsch dal Grischun che vegn discurri en il chantun 
Grischun fa part da las linguas neolatinas e vegn numnà en 
la lingua da mintgadi <rumantsch> (sursilvan: <romontsch> / 
puter: <rumauntsch>). II term <rumantsch dal Grischun> 
vegn duvrà en la linguistica, perquai che tscherts linguists 
attribueschan era il furlan ed il ladin da las Dolomitas a la 
gruppa da varietads retorumantschas (sin basa da tschertas 
sumeglientschas tranter las trais gruppas dialectalas). 
Questa tesa è dentant contestada entaifer la scienza 
(guarda: Questione Ladina). 

Derasaziun dal rumantsch 


Rumantsch 

Romontsch, Rumauntsch 


Pajais 

E3 Svizra 

Regiun 

Chantun Grischun 

Pledaders 

60 000W (dumbraziun dal 


pievel 2000) 

Tipologia 

SVO 


Classificaziun 


- Linguas indogermanas 
- Linguas italicas 
- Linguas romanas 
- Linguas retoromanas 

- Rumantsch 

Status uffizial 
Uffizial en Svizra 
Reglà da Lia Rumantscha 
Codes da lingua 
ISO 639-1 rm 
ISO 639-2 roh 

ISO 639-3 roh (http://www.ethnologue.co 
m/show_language.asp?code=r 
oh) 


IETF 


rm 


Exempel 


Emprim artitgel da la Decleraziun 
universala dals dretgs umans: 

«Tut ils umans naschan libers ed 
eguals en dignitad ed en dretgs. Els èn 
dotads cun raschun e conscienza e 
duain agir in vers l'auter en spiert da 
fraternitad.» 


II linguatg rumantsch vegn discurri en diversas valladas dal chantun Grischun. A chaschun da la dumbraziun 
dal pievel svizzer dal 1990 han 66 356 persunas inditgà il rumantsch sco lingua discurrida (en famiglia u a la 
lavur), da quels l’han 36 632 defini sco lingua principala. L’onn 2000 han 60 561 persunas inditgà il 















rumantsch sco lingua discurrida e 35 095 era sco lingua principala. 

Pervi da l’isolaziun e separaziun geografica da blers lieus e valladas grischunas èn sa furmads differents 
idioms rumantschs che sa laschan classifitgar en tschintg gruppas: 

■ Sursilvan: derasà en la Val dal Rain Anteriur e sias vals 
lateralas. En la Val Tujetsch ed en laVal Medel discurran ins 
dialects d’atgna tempra. 

■ Sutsilvan: derasà en territoris dal Rain Posteriur, numnadamain 
en las vischnancas en ils auts da la Tumleastga e da la 
Mantogna sco era en la Val Schons ed en la Val Ferrera. En il 
Plaun (vischnancas da D omat /Ems, Razên , Panaduz e Trin) 
vegn discurri sutsilvan, en scola scrivan ins dentant 
tradiziunalmain sursilvan. 

■ Surmiran: derasà en la Val d’Alvra, en la vischnanca da Vaz ed 
en il Surses. A Bravuogn discurran ins in dialect parentà cun il 
surmiran, tradiziunalmain scrivevan ins a Bravuogn dentant 
puter. 

■ Puter: derasà en l’Engiadin’Ota 

■ Vallader: derasà en PEngiadina Bassa. En la Val Müstair 
discurran ins jauer; sco lingua da scrittira vegn duvrà il vallader. 

Quest’enumeraziun dals idioms correspunda a la derasaziun dal vest a l’ost. II puter ed il vallader ensemen 
vegnan era numnads rumantsch ladin (sco per exempel en la chanzun: «Chara lingua da la mamraa, tü sonor 
rumantsch ladin...»). II sursilvan ed il sutsilvan ensemen vegnan era numnads <schilover> (da: tschell’aua). 
Mintg’idiom ha sviluppà si’atgna lingua da scrittira che furma dentant savens sezza in cumpromiss tranter 
ils differents dialects regiunals e locals. 

Inscripziun rumantscha a 
Sagogn (Surselva) 


L’istorgia dal rumantsch 


Oriundamain era il territori actual dal rumantsch populà da Celts e 
probablamain be dal tut en l’ost dal Grischun era da Rets. Davart ina 
classificaziun pussaivla dals Rets e da lur lingua èn ils scienziads 
intscherts. Ins suppona dentant che la lingua dals Rets n’era betg ina 
lingua indoeuropeica. Constataziuns segiras n’èn strusch pussaivlas 
a basa dals paucs testimonis fragmentars ch’èn avant maun. 

L’onn 15 a.C. èn ils pievels che vivevan en il territori dal Grischun 
odiern vegnids suttamess dals Romans durant lur campagna militara 
tras las Alps. Ensemen cun ils conquistaders è la lingua latina sa 
derasada en ils territoris suttamess (oravant tut en furma dal latin 
vulgar, vul dir da la lingua discurrida dal pievel e dals schuldads). 

Quest process da latinisaziun ha cuzzà tschientaners, ma el ha gi per consequenza che las linguas 
preromanas eran apparentamain mortas ora vers la fin dal domini roman. Uschia èn sa mantegnids be paucs 
pleds d’emprest en las linguas neolatinas modernas. En il rumantsch èn quai surtut toponims (nums da 
lieus), terms specifics da la flora e fauna e da la descripziun da la cuntrada (exempel: <crap>) e pleds che sa 
refereschan a la terminologia dal puresser. 

A partir dal 8/9avel tschientaner è l’anteriur territori rumantsch vegni influenzà da las linguas germanas. En 
il decurs dal temp è il tudestg daventà pli e pli ina lingua uffiziala sper il latin. Ch’il rumantsch era pli baud 
bler pli derasà pon ins percorscher tranter auter vi da blers nums locals e pleds d’emprest en regiuns ch’èn 

oz tudestgas, sco en il chantun Glaruna ed en il chantun Son Gagl. 
Quests pleds demussan ch’il cunfin linguistic giascheva fin al temp 
medieval, e per part anc pli ditg, bler pli al nord. Uschia era per 
exempel la regiun dal Lai Rivaun rumantscha, sco quai ch’il num 
<Walensee> demussa anc oz. (II pled è parent cun welsch, in term 
ch’ils germanofons duvravan per designar persunas da tschantscha 
latina, era en Svizra franzosa. En il temp medieval han germanofons 
numnà il rumantsch churwelsch. Cun il pled Kauderwelsch è Martin 
Luther sa referi en il 16avel tschientaner explicitamain al 
churwelsch .) En il nordost tanscheva il territori linguistic rumantsch 
fin al Hirschensprung datiers da Rüthi e fin en la Val dal Rain 
Songagliaisa. Era grondas parts dal Vorarlberg e dal Tirol eran 
vinavant rumantschas. Territoris cun nums locals dals quals la 
segunda silba vegn accentuada, p.ex. Sargan s, Bad Ragaz, Vaduz 
(dal latin aquaeductus, aquaduct/lingia d’aua), Plona, Salez, Vasön, 
Vadüra, Montafon, Tschagguns e Galtür èn vegnids germanisads sco 
ultims (suenter il llavel tschientaner). 

Ils emprims documents enconuschents che cuntegnan pleds 
rumantschs èn pregias latinas cun annotaziuns rumantschas 
(Emprova da plima da Wiirzburg). Pir durant il temp da la refurmaziun èn sa sviluppadas per propi las 
linguas da scrittira dals differents idioms, cun las emprimas traducziuns da la Bibla e dals Psalms en 
Engiadina e suenter era en Surselva. 

In motiv ch’i n’è betg sa sviluppada ina lingua da scrittira cuminaivla per tut ils idioms - quai che furma era 
in dals motiv per il regress dal rumantsch visavi al tudestg - è la mancanza d’in center spiertal-politic per tut 
la Rumantschia. La citad da Cuira che fiss vegnida en dumonda sco suletta per ina tala funcziun è - sco 
sedia episcopala - stada gia baud sut influenza tudestga ed è vegnida germanisada cumplettamain suenter in 
incendi da la citad l’onn 1464. Pir dapi la fin dal 19avel tschientaner è sa furmà en la chapitala grischuna 
insatge sco in center per la lingua e cultura rumantscha; da Cuira sortan oz impurtants impuls per il territori 
da tschep. Quest svilup va ensemen cun ina conscienza linguistica creschenta che mancava per gronda part 
avant il 19avel tschientaner. 

Vers la fin dal 19avel tschientaner ha entschavi in process che vegn 
era numnà <renaschientscha rumantscha>. Quest svilup ha manà a 
l’expansiun da la pressa rumantscha e da la producziun da texts 
litterars rumantschs, a la fundaziun da diversas uniuns e lias 
rumantschas, a l’acquisiziun d’ina nova schientscha per la lingua e la 
cultura rumantscha en general ed a la votaziun per il rumantsch sco 
quarta lingua naziunala svizra l’onn 1938. 

Er la noziun <retorumantsch> ( Ratoromanisch ) è vegnida introducida 
pir en il 19avel tschientaner. Ella deriva dals Rets e fa er allusiun a la 
provinza romana Raetia che cumpigliava dentant in territori bler pli 
vast che l’abitadi dals Rets suttamess. Tenor la perscrutaziun actuala 
vivevan lezs sulettamain en l’ost dal Grischun dad oz, numnadamain 
en l’Engiadina Bassa ed en la Val Müstair; lur center era situà en il Tirol dal Sid. La colliaziun dal 
rumantsch cun il retic dastgass pia esser per gronda part in mitus. Igl è dentant da supponer che la lingua e 
cultura dals abitants da las Alps ch’ils Romans han suttamess hajan laschà fastizs en il rumantsch. Sco quai 
che 1500 onns germanisaziun n’han betg pudi far sparir dal tut il rumantsch, n’han 600 onns da colonisaziun 
romana (tuttavia betg cumpletta en il Grischun odiern) betg pudi stizzar dal tut la lingua e la cultura da las 
populaziuns preromanas. 



Chastè episcopal a Cuira 











Regress dal rumantsch 


Suenter ch’ils cunfins linguistics èn restads relativamain stabels tranter il 15avel ed il 18avel tschientaner, 
vegn il rumantsch stgatschà dapi 150 onns adina pli fitg dal tudestg. La pli gronda part da la Sutselva è 
entant germanofona; giuvens pledaders dal rumantsch chatt’ins là quasi be pli en la Muntogna da Schons. 
Era en l’Engiadin’Ota è il rumantsch gia dapi la fin dal 19avel tschientaner en la defensiva, spezialmain 
pervia da l’expansiun dal turissem en questa regiun. 

En il territori surmiran ston ins differenziar tranter il Surses e la Val d’Alvra: En il Surses è il rumantsch anc 
francà fermamain e betg periclità imminentamain. II cuntrari vala per la Val d’Alvra. Ils centers ferms dal 
rumantsch sa chattan en las regiuns main turisticas dal tut en il vest, respectivamain dal tut en il sidost dal 
Grischun: la Surselva (cun la Lumnezia che dumbra passa 90 % Rumantschs), l’Engiadina Bassa e la Val 
Müstair. 



Derasaziun tradiziunala dals La maioritad linguistica en il 
idioms rumantschs en il Grischun l’onn 1860 
Grischun 



Darasaziun factica dal 
rumantsch l’onn 2000 


Rumantsch Grischun 


II rumantsch grischun è la lingua da scrittira cuminaivla per tut ils idioms rumantschs. Sia basa è vegnida 
sviluppada l’onn 1982 dal linguist Heinrich Schmid sin iniziativa da la Lia Rumantscha. Dapi lura è il 
rumantsch grischun vegni sviluppà cuntinuadamain. L’onn 1986 è il rumantsch grischun daventà lingua 
uffiziala da la Confederaziun per la communicaziun cun la populaziun rumantscha, e lura era lingua da 
scrittira uffiziala en il chantun Grischun. En las vischnancas rumantschas èn dentant ils idioms, savens sper 
il tudestg, restads la lingua uffiziala. 











L’avust 2003 ha il parlament chantunal dal Grischun decidi 
d’introducir il rumantsch grischun sco lingua da scrittira en las 
scolas rumantschas e d’edir novs meds d’instrucziun per las scolas 
rumantschas mo pli en rumantsch grischun. Fin a qua èn tut ils meds 
d’instrucziun vegnids edids en tut ils tschintg idioms tradiziunals. Ils 
onns da scola 2007, 2008 e 2009 han la Val Müstair, la Val d’Alvra 
ed il Surses sco era las vischnancas en la part sut da la Surselva (da 
Trin enfin la Foppa) cumenzà cun l’introducziun dal rumantsch 
grischun. L’onn 2011 è la decisiun d’edir ils meds da scola be pli en 
rumantsch grischun dentant fruntada sin ina vasta opposiziun ed ha 
necessità il Cussegl grond d’er resguardar puspè ils idioms tar 
l’ediziun da meds da scola obligatorics. 



Inscripziun en rumantsch grischun 


Posiziun dal rumantsch en las constituziuns da la Confederaziun, 
dal chantun e da las vischnancas grischunas 


Sin plaun federal è il rumantsch la quarta lingua naziunala, ella vegn 
dentant duvrada mo en la correspundenza cun la populaziun 
rumantscha sco lingua uffiziala. La populaziun rumantscha ha uschia 
la pussaivladad ed il dretg da communitgar cun l’administraziun 
federala per rumantsch a bucca ed en scrit. Publicaziuns da la 
Confederaziun vegnan edidas en rumantsch grischun. (Cf. Artitgel 
da linguas federal (http://www.chatta.ch/index.php?hiid=673) e 
Lescha da linguas federala (http://www.chatta.ch/index.php?hiid=88 

2))• 

Sin plaun chantunal (en il Grischun) è il rumantsch (tut ils tschintg 
idioms cun ils medems dretgs) ina da las trais linguas uffizialas (sper 
il tudestg ed il talian). Dapi il 1996 fa il chantun Grischun be pli 
diever dal rumantsch grischun per la correspundenza cun la 
populaziun, per exempel per publicaziuns (collecziun da leschas, fegl uffizial dal chantun etc.). (Cf. Artitgel 
da linguas chantunal (http://www.chatta.ch/index.php?hiid=883) e Lescha da linguas chantunala (http://ww 
w.chatta.ch/index.php?hiid=177)). 

Sin plaun communal (vischnancas grischunas) vegn il diever da las linguas reglà da mintga vischnanca en 
l’atgna constituziun. Da la(s) lingua(s) uffiziala(s) da mintga vischnanca dependan era las linguas da scola. 
II rumantsch grischun na vegn duvrà en nagina vischnanca rumantscha sco lingua uffiziala. 

Promoziun da lingua e cultura 

Campagna per la Lescha da linguas 
chantunala (2007) 


Sco organisaziun da tetg da tut las differentas uniuns rumantschas è la Lia Rumantscha l’instituziun centrala 
per dumondas da promoziun da lingua e cultura e vegn per quai era sustegnida dal maun public. Las 
differentas uniuns rumantschas en il Grischun ed en la Svizra tudestga porschan in vast program 
d’activitads, publicaziuns, servetschs ed inscunters. Sper cudeschs, gasettas e revistas rumantschas datti era 
musica rumantscha, cudeschs auditivs e films rumantschs. II teater Origen a Riom è in project da teater 
rumantsch professiunal. 

Rumantsch en la rait 


















I da diversas paginas d’internet en rumantsch. Las pli tschertgadas èn probablamain ils pledaris 
(www.pledarigrond.ch (http://www.pledarigrond.ch/) e www.mypledari.ch(http://www.mypledari.ch/)); 
plinavant la pagina da Radio e Televisiun Rumantscha (http://www.rtr.ch/) e quella da la Lia Rumantscha (ht 
tp://www.liarumantscha.ch/). La pagina chattà.ch (http://chatta.ch/) porscha ina banca da datas actualisada 
cun texts en rumantsch grischun. Vichipedia e la maschina da tschertgar Google han medemamain 
surfatschas rumantschas. II producent da software Microsoft ha pussibilità ina versiun rumantscha da 
Microsoft Office cun in pledari ed ina controlla d’ortografia integrada (colliaziun (http://www.chatta.ch/inde 
x.php?hiid=68)). 

Cumparegliaziun dals idioms rumantschs 


Rumantsch Grischun 

La vulp era puspè ina giada fomentada. Qua ha ella vis sin in pign in corv che tegneva in toc chaschiel en 
ses pichel. Quai ma gustass, ha ella pensà, ed ha clamà al corv: «Tge bel che ti es! Sche tes chant è uschè bel 
sco tia parita, lura es ti il pli bel utschè da tuts.» 

Sursilvan 

L’uolp era puspei inagada fomentada. Cheu ha ella viu sin in pegn in tgaper che teneva in toc caschiel en siu 
bec. Quei gustass a mi, ha ella tertgau, ed ha clamau al tgaper: «Tgei bi che ti eis! Sche tiu cant ei aschi bials 
sco tia cumparsa, lu eis ti il pli bi utschi da tuts.» 

Sutsilvan 

La vualp eara puspe egn’eada fumantada. Qua â ella vieu sen egn pegn egn corv ca taneva egn toc caschiel 
ainten sieus pecel. Quegl gustass a mei, â ella tartgieu, ed â clamo agli corv: «Tge beal ca tei es! Scha tieus 
tgànt e aschi beal sco tia pareta, alura es tei igl ple beal utschi da tuts.» 

Surmiran 

La golp era puspe eneda famantada. Cò ò ella via sen en pegn en corv tgi tigniva en toc caschiel ainten sies 
pecel. Chegl am gustess, ò ella panso, ed ò clamo agl corv: «Tge bel tgi te ist! Schi igl ties cant è schi bel 
scu tia parentscha, alloura ist te igl pli bel utschel da tots.» 

Puter 

La vuolp d’eira darcho üna vouta famanteda. Cò ho’la vis sün ün pin iin corv chi tgnaiva iin töch chaschöl in 
sieu pical. Que am gustess, ho’la penso, ed ho clamo al corv: «Che bel cha tü est! Scha tieu chaunt es uschè 
bel scu tia apparentscha, alura est tü il pü bel utschè da tuots.» 

Vallader 


La vuolp d’eira darcheu üna jada fomantada. Qua ha’la vis sün ün pin ün corv chi tgnaiva ün toc chaschöl in 
seis pical. Quai am gustess, ha’la pensà, ed ha clomà al corv: «Che bel cha tü est! Scha teis chant es uschè 
bel sco tia apparentscha, lura est tü il plü bel utschè da tuots.» 




Furlan 


La bolp e jere di gnuf famade. Cuant che e viodè suntun pin un corf che al tigneve un toc di formadi intal so 
bec. Che al mi plasarês, e à pensàt,e e clamà il corf: "Ce biel che tu sês! Se tu cjantis cussi ben sicu tu aparis, 
alore tu sês il plui biel ucel di ducjs. 

Tudestg 

Der Fuchs war wieder einmal hungrig. Da sah er auf einer Tanne einen Raben, der ein Stück Kàse in seinem 
Schnabel hielt. Das würde mir schmecken, dachte er, und rief dem Raben zu: «Wie schön du bist! Wenn 
dein Gesang ebenso schön ist wie dein Aussehen, dann bist du der schönste von allen Vögeln.» 

Annotaziuns 


1. La situaziun actuala dal rumantsch (http://www.chatta.ch/uploads/tx_icsrg/Situaziun_actuala_O 
l.pdf) 

Colliaziuns 


■ <£5^ Lingua rumantscha (http://www.e-lir.ch/e-LIR _ Lexicon.l440.450-0.html) en il Lexicon 

istoric retic 

■ Rumantsch - Facts & Figures (http://web.archive.Org/web/20061010060155/http://www.liarum 
antscha.ch/uploads/media/Rumantsch_04_r.pdf) (pdf) 

■ Rumantschia (http://www.e-lir.ch/e-LIR _ Lexicon.2786.450-0.html) en il Lexicon istoric 

retic 

■ Radio e Televisiun Rumantscha RTR (http://www.rtr.ch/) 

■ Pledari online fitg vast; rumantschotudestg, be rumantsch grischun (http://www.pledarigrond. 
ch/) 

■ Pledari online main vast rumantschoenglais, rumantschotudestg, rumantschotalian, 
rumantschofranzos, cun tut ils idioms e rumantsch grischun (http://www.pledari.ch/) 

■ Giuventetgna Rumantscha (http://www.giuru.ch/) 

■ chattà.ch (http://www.chatta.ch/) 

